Päätöslauselma Kosovon tilanteesta

(1999/C 293/17)

ALUEIDEN KOMITEA, joka

1. tähdentää, että Euroopan unionin on osallistuttava aktiivisesti keskellä Euroopan mannerta tapahtuvien ihmisoikeuksien loukkauksien ja pakkosiirtojen lopettamiseen sekä myöhemmin kyseisen alueen jälleenrakentamiseen,

2. korostaa paikallis- ja alueyhteisöjen halukkuutta solmia alueellisia ja paikallisia kumppanuuksia Kosovon paikallis- ja alueyhteisöjen kanssa humanitäärisen avun antamiseksi sekä kunnallishallinnon ja julkisten palvelujen jälleenrakentamisen tukemiseksi pakolaisten palatessa,

3. on vakuuttunut siitä, että Euroopan yhdentymisen oikeutus riippuu paljolti siitä, pystyykö Euroopan unioni kantamaan vastuunsa maanosastamme, estämään väkivaltaisuudet ja takaamaan rauhan,

4. vaatii kulttuuristen, etnisten ja alueellisten erityispiirteiden ja identiteettien säilyttämistä ja suojelemista sekä väestöryhmien siteiden säilyttämistä niiden syntyperään ja kotimaahan,

5. on vakuuttunut siitä, että Balkanin alueen rauha ja vakaus on Euroopan unionin yleisen edun mukaista,

6. kannustaa tavoittelemaan kaikissa aloitteissa monikansallista ja demokraattista Kosovoa, jossa kaikki sen kansat voivat elää turvassa ja rauhan vallitessa, sekä kannattaa Venäjän asianmukaista osallistumista rauhanaloitteisiin,

7. ilmaisee myötätuntonsa niitä satojatuhansia pakolaisia kohtaan, jotka on väkivalloin pakotettu jättämään kotinsa, ja kannustaa kaikkien EU:n jäsenvaltioiden alue- ja paikallisviranomaisia ottamaan väliaikaisesti vastaan osan Kosovosta tulevasta pakolaistulvasta sekä kehottaa jäsenvaltioita poikkeuksellisena ja väliaikaisena toimena vastaanottamaan alueelta enemmän pakolaisia, jolloin taakkaa jaettaessa on otettava huomioon valtion väestömäärä ja taloudellinen suorituskyky,

8. vaatii, että kaikki Serbian asevoimien siviiliväestöä vastaan toteuttamat toimet lopetetaan, sillä se on välttämätön edellytys hyväksyttävän ratkaisun löytämiseksi Kosovon tilanteeseen,

9. tahtoo mahdollisimman pikaista poliittista ratkaisua, joka johtaa sotatoimien päättymiseen ja takaa pakolaisten paluun ja on vakuuttunut siitä, että tällainen ratkaisu edellyttää kansainvälisten asevoimien käyttöä siirtymäkauden ajan ja Yhdistyneiden Kansakuntien merkittävää roolia,

10. uskoo lujasti, että humanitaarista apua ja kansainvälistä solidaarisuutta tulisi täydentää teknisellä avulla kaikilla politiikan, talouden ja yhteiskuntaelämän aloilla kulttuurien moninaisuutta kunnioittavan kansalaisvaltion demokraattista kehittämistä edistäen; taloudellisen avun tulisi olla riittävä, jotta se kattaa sekä alue- ja paikallisviranomaisten asiantuntijoiden yleiskustannukset että yksittäisten hankkeiden toteuttamiskustannukset; komitea toivoo huomattavaa taloudellista tukea niille paikallis- ja alueviranomaisille, jotka haluavat toteuttaa teknisiä ohjelmia kyseisen alueen jälleenrakentamiseksi ja kansalaisoikeuksien palauttamiseksi heti konfliktin päätyttyä,

11. on vakuuttunut siitä, että Balkanin alueen rauhan palauttamisen ja kestävän taloudellisen hyvinvoinnin välttämättömiä edellytyksiä ovat yhtäältä se, että Euroopan unioni kantaa sille kuuluvan vastuun Balkanin alueesta, ja toisaalta laajamittainen itsehallinto samalla alueen valtioiden alueellista koskemattomuutta kunnioittaen, ja haluaisi käynnistää prosessin, jolla vahvistetaan Balkanin kuntien ja alueiden itsenäistä vastuuta ja edistetään kunnallisen ja alueellisen itsehallinnon asteittaista rakentamista,

12. antaa tukensa Euroopan parlamentin sekä Euroopan unionin neuvoston päätöslauselmille, joissa ilmaistaan selvästi, että NATOn toimia ei ole suunnattu Serbian tai Jugoslavian väestöä vastaan, vaan Milosevicin hallintoa vastaan, sillä se on lakkaamatta loukannut perustavaa laatua olevia ihmisoikeuksia sekä jatkanut etnisiä puhdistuksia,

13. katsoo konfliktin osoittavan, että on hyvin tärkeää, että seuraavassa hallitustenvälisessä konferenssissa (HVK:ssa) saadaan aikaan yhdenmukainen ja todellinen yhteinen ulko- ja turvallisuuspolitiikka sekä muuttoliikkeitä ja turvapaikkakysymyksiä koskeva Euroopan unionin politiikka; HVK:ssa tulisi harkita myös kansalaisten ja vähemmistöryhmien oikeuksia koskevan eurooppalaisen peruskirjan laatimista,

14. vaatii Amsterdamin sopimuksessa määrättyjen toimenpiteiden pikaista toteuttamista; AK toivoo, että mahdollisimman pian nimitetään yhteisestä ulko- ja turvallisuuspolitiikasta vastaava pääsihteeri, perustetaan suunnittelu- ja varhaisvaroitusyksikkö, johon myös Euroopan komissio osallistuu, sekä laaditaan yhteisiä ulkopoliittisia strategioita,

15. kehottaa Euroopan unionin neuvostoa, Euroopan parlamenttia ja Euroopan komissiota aloittamaan Balkanin vakauttamissopimuksen ja jälleenrakennussuunnitelman laatimisen yhdessä paikallis- ja alueviranomaisten kanssa.

Bryssel, 2. kesäkuuta 1999.

Alueiden komitean

puheenjohtaja

Manfred DAMMEYER